钦定古今图书集成/明伦汇编/官常典/第085卷 > 代奰王达
## 钦定古今图书集成/明伦汇编/官常典/第085卷 > 代奰王达

按《周书》本传：“达字度斤，突性果决，善骑射。武成初，封
代国公，邑万户。天和元年，拜大将军右宫伯，拜左宗
卫。建德初，进位柱国，出为荆淮等十四州十防诸军
事、荆州刺史。在州有政绩，高祖手敕褒美之。所管沣
州刺史蔡泽，黩货被讼，赃状分明。以其世著勋庸，不
可加戮，若曲法贳之，又非奉上之体，乃令所司精加”
按劾，密表奏之，事竟得释，终亦不言。其处事周慎如
此。达雅好节俭，食无兼膳，侍姬不过数人，皆衣绨衣。
又不营资产，国无储积。左右尝以为言，达从容应之
曰：“君子忧道不忧贫，何烦于此。”三年，进爵为王，出为
益州总管。高祖东伐，以为右一军总管。齐淑妃冯氏
尤为齐后主所幸，齐平见获。帝以达不迩声色，特以
冯氏赐之。宣帝即位，进位上柱国。大象元年，拜大右
弼。其年，诏以潞州上党郡邑万户为代。达出就国。二
年，朝京。其年冬，为隋文帝所害，及其世子执弟蕃国
公转等，国除。